Rivoluçion françeize

Rivoluçion françeize, complesso di eventi politichi e sociæ avvegnui in França tra o 1789 e o 1799, co-a formaçion da monarchia constituçionâ e l'instaoraçion da repubbrica, fin a l'asceiza de Napolion Bonaparte.

Stöia
A França do Setteçento
Inta segonda meitæ do 18° sec., durante o regno de Luigi XVI e de Maia Tonieta, a França a viveiva un periodo de crixi, dovua a-o crescente indebitamento statâ e a-a perdia de prestiggio da monarchia. E rescistençe di ceti nobiliæ a açettâ una riduçion di so privileggi alimentavan un diffuzo macontento de l'opinion pubbrica, ch'a començava a mette in discuscion o scistema sociâ de l'ancien régime, avançando de receste de rappresentança politica, in sce l'ezempio da Rivoluçion americaña.

O començo da rivoluçion
Spinto da despægi settoî da societæ, Luigi XVI o se decize a convocâ i Stati Generæ, un organismo de consurtaçion da naçion eletto in sce-a base de træ classe (ciammæ 'stati' oppù 'ordeni') inti quæ l'ea divizo a societæ françeize: clero, nobiltæ e terço stato. A quest'urtima categoria appartegniva a stragrande maggiorança da popolaçion. Scin da-o giorno da convocaçion, o 5 mazzo 1789, i delegæ do terço stato se riunin a parte, pe definî e receste da sottopoñe a-o sovran. Poco doppo se aotoproclamon Assemblea Naçionâ (17 zugno 1789), diciarando de êse i unichi rappresentanti da naçion. A liatri s'unì molti deputæ do clero e da nobiltæ e i Stati Generæ cangion o nomme assumendo quello de Assemblea Naçionâ constituente (9 luggio 1789). Fu l'atto do començo da rivoluçion polittica: i deputæ di trei ordi s'attribuin o compito de dâ a-o paize una Constituçion. 

O re o tentò de bloccâ l'açion de l'Assemblea, ma a prœuvo a-a rebellion de Pariggi do 14 luggio 1789 (assâto a-a Bastiggia, prexon e forteçça, scimbolo do dispotismo reggio) o fu constreito a chinâ a patti: o retiò e truppe e o concesse una Guardia Naçionâ, ossæ un corpo armao ch'o rispondeiva a-i ordini da muniçipalitæ de Parigi. Intanto inte campagne françeize divampò una rivotta de carattere antifœüdâ, dettâ da-a famme e da-a poiia. I nobili prezenti inte l'Assemblea aççetton e rivendicaçioin di contadin pù de riportâ l'orde. O 4 ag. 1789 l'Assemblea a l'adotò di provedimenti che sopprimeivan i privileggi fiscæ da nobiltæ e consentivan a-i contadin de deliviâse da-i vincoli fœüdæ. Pochi giorni ciu tardi (o 26 ag.), l'Assemblea a l'emanò a Deciaraçion di driti de l'ommo e do çittadin, ch'a fissava i diritti de libertæ politica, religioza, de pensceo, de proprietæ e a paritæ de garançie giuridiche pe tutti i çittadin e che, inspiandose a-i concetti de libertæ, ingoança e sovranitæ popolâ, a l'aboliva a monarchia assolua.

A constituçion
L'Assemblea a riformò l'amministraçion do stato, dividendone o teritoio inte 83 departimenti, suddivixi in distreiti, cantoin e comun. A giustiççia a vègne gratuita e pægia pe tutti e fu introdúto un scistema de tasciaçion proporçionâ a-i redditi. Pe fâ fronte a-o debito pubbrico, e proprietæ da Gexa fun misse a dispoxiçion do paize, quindi fu approvao a cd. constituçion çivî do clero, in baze a-a quæ parreghi e vescoi ean eletti da-i fedeli e stipendiæ da-o stato e doveivan zuâ fedeltæ a-a Constituçion. Into 1791 fu infin aprovao a Costituçion, ch'a sançì a nascita da primma monarchia costituçionâ françeize, fondâ in sce-a separaçion di poei. O poei de fâ e lezze e de dirizze a politica generâ do paize o passò a l'Assembrea legislativa, composta de 745 deputæ eletti ogni doi anni. A-o re spettava a nommina di ministri e o drito de sospende una lezze approvâ da l'Assemblea, ma pe no ciu de quattr'anni. O sovran o no poeiva desfâ l'Assemblea, ni deciarâ guæra, ni firmâ di trattæ de paxe. O poei giudiçiaio o fu affidao a-a magistratua, indipendente in quante eletta. O diritto de voto o fu riservao solo a-i ommi sorve i 25 anni che paghessan de tasce elevæ, una soluçion ch'a l'accontentava a borghexia mentre a lasciava insoddisfæte e classe popolæ.

O scciœuppo da guæra e a condanna do re
Intanto, mentre che a Parigi infuriava a protesta di "sanculotti" contra o cao-vitta e o re o tentava sença successo a fuga, Aostria, Pruscia e Ruscia s'ean alliæ contra a França rivoluçionaia, ch'a reagì a-a sfidda deciarando a guæra (1792). Fu inte questo contesto che o 10 ag. 1792 i sanculotti s'impadronin do Palaççio Reâ, mentre a Sembrea a l'ordinava de imprexonâ o re co l'accuza de tradimento da pattria. Doppo a vittoia françeize de Valmy (20 sett. 1792) contra l'eserçito pruscian, fu proclamao a Repubbrica. O re, processao pe âto tradimento e condannao a morte, o fu decapitao o 21 zen. 1793; in ottobre a mæxima sciorte a toccò a-a reña.

I scheamenti
Mentre di violenti scontri politichi se verificavan inte tutta a França (ascì a prœuvo a un'insurreçion propagaase inta Vandea e sciuscitâ da l'oddio pe a Rivoluçion nutrio da-i nobili de sentimenti cattolichi e monarcheghi e da-i contadin da questi influençæ), a-a Convençion, a nœuva assemblea di deputæ eletti a sufraggio universâ maschî, insorzeiva di profondi contrasti tra i varri gruppi. I "montagnardi", de orientamento egualitaio e antimonarchico, maggioritæ inti club rivoluçionai di "giacobin" e "cordiggê", guidæ da Robespierre, Danton, Desmoulins e Marat, se contraponeivan a-i "girondin", moderæ, rappresentanti da borghexia di affæ, mentre i deputæ de centro ("palude") appoggiavan aoa l'un aoa l'âtro gruppo.

Da-o terrô a-o Termidoo
Pe frontezzâ l'emerzença caosâ da-a crixi economica, da l'insurreçion controrivoluçionaia inta Vandea e da-a menaçça di ezerciti strangê alliæ, i poei fun affidæ a un Comitato de salute pubbrica (1793) guidao da-o Robespierre, ch'o poze o carmê in sce-o prexo de gran e generi alimentæ, o l'arrollò un nœuvo esercito e o mandò di sordatti inta Vandea. I metodi aotoritai adotæ da-o Comitato porton a-a represcion di avversai politichi e de despægi esponenti giacobin contrai a-i metodi do Robespierre. Quarche miggiæa d'opoxitoî fun ghigiotinæ doppo di procesci sommai. Pe questo motivo o periodo da l'aotunno 1793 a-a stæ 1794 o fu definio o Terrô. L'exerçito rivoluçionaio o l'ariescì a sconfizze a Fleurus i nemixi (zugno 1794), a riconquistâ e çittæ rebelle a-o governo de Pariggi e a controllâ a Vandea. A quello punto a politica do Terrô a no poeiva ciu êse giustificâ co-o stato d'emergença e molti deputæ s'accordon pe destituî o Comitato. O 27 luggio 1794 o Robespierre e i so collaboratoî fun arrestæ e o giorno succescivo ghigiotinæ sença processo. Into nœuvo ciclo che s'arvì, ciammao "Termidoo", prevarse una linnia politica moderâ, sciben che de sanguinente vendette fun compie a-i danni di giacobin. A svotta a fu sançia da una nœuva Constituçion (1795), ch'a l'affiava o governo a un "Direttoio", composto de çinque membri, e o poei legislativo a un'Assemblea diviza inte doe cammie.

A fin da rivoluçion
Inti anni succescivi o governo de Parigi o decize de sferâ un'offensciva votta a ampliâ i confin da França e a abbatte e monarchie assolue in Œüropa, inta quæ s'ea diffuzo e idee rivoluçionaie. O comando da campagna d'Italia o fu affidao a-o generâ Napolion Bonaparte, ch'o l'invaze a penizoa, donde fu instaorao (1797-99) varri governi repubrichen in sce-o modello da Repubbrica françeize. O Napolion, rientrao in França, co-in corpo de stato militâ (18-19 "brumâ" 1799) o l'abolì o governo e o transfei o poei a un "Consolato" (into quæ sezeiva lê con doi conlaboatoî). L'emanaçion da Costituçion de l'anno VIII (1799), co-a quæ ghe fu attribuio pin poei, a sançì a fin da vexenda rivoluçionaia, ma contemporaniamente a l'arvì o periodo da diffuxon in tutta Œüropa de idee rivoluçionaie.

 Âtri progètti 

Categorîa:Stöia